text: Пети и десети клас "издърпаха" конкуренцията
  И ръководството на ППМГ участва в хвърлянето на медицинска топка. В устрема си за победа 10 и 8 клас скъсаха въжето. Равносметката е, че "А" и "Г" са най-спортните паралелки в ППМГ "Акад. Н. Обрешков"
  Много ни хареса първият спортен празник в новата сграда и искаме още такива!
  Той се състоя на 5 март, в навечерието на патронния празник и тук е моментът да поздравим за добрата организация преподавателите по физкултура госпожа Милена Стоянова, господин Георги Димитров и господин Стоян Петров.
  Те организираха стотици деца, тичаха да мерят постижения, предупреждаваха публиката да се пази, когато Тамер Айдън от 9г ще хвърля медицинска топка, записваха резултати и увлякоха всички да дадат най-доброто от себе си. Извиняват се, че състезанието по народна топка се отлага за по-топло време, но наистина ще е по-добре то да се проведе на открито. И това ще стане.
  Състезанието по теглене на въже бе в два тура - между отборите на пети срещу шести клас и между отборите на 10 и 8 клас.
  В първия тур победиха 5 клас и юнашки издърпаха въжето и конкуренцията на шестокласниците.
  По-големите се бориха за победата така яростно, че в края на сблъсъка 10 срещу 8 клас въжето се скъса, но победата бе за 10 клас.
  Равносметката: най-много спортни постижения имат ученици от "а" паралелки, следвани от "г" паралелките.